User:Belloida/sandbox

Wani bakane ne yazo cikin katsinawa yana cika baki, tun ranar da ya iso katsinar Dikko yake cika baki, wai shi ya raina garin Katsina, bai ga inda za’a layance masa ba. Da fuskar surar jiki ‘karfaffa ne, zai iya kai ‘karti huku kasa lokaci guda, idan kuka zauna dashi kuwa ta bangaren ilimi daga daga jin kalamansa kasan d’an malam ne. Saidai wata babbar matsalarsa itace; ya cika yawon dare, abokansa katsinawa kullum kashedin yawon dare suke masa, amma sai yace masu; “shi a cikin Katsina bai ga abinda ya isa ya cinyeshi ba, ko ya sace shi, kuma idan yaga dama sai ya zagaye Katsina cikin dare d’aya ba tare da ya had’u da wani abin da zai iya tsoratar dashi ba. Yana da hujjar fad’in haka, don kuwa baka raba shi da layoyi a cikin jikinsa, kowace da amfaninta, layar bata, layar sagau, layar sa’a, layar gudu, duk yana dasu. Bayan haka kuma baka raba shi da wu’ka ‘yar soke, wai don gudun bacin rana. Wata ranar Laraba da misalin karfe sha biyu na dare bayan sun tashi majalisa sai yace wai shi lallai ba zai kwanta barci ba sai ya sha furar Katsina, don haka sai ya shiga yawo cikin garin Katsina lungu da sako yana neman mai fura, amma bai samu ba, ya tuna cewa idan yaje Mad’acin ‘yan Nono zai samu fura musamman a wannan watan mai albarka da masu yasar da furar suke dad’ewa suna sana’ar cikin dare. Haka yayi tattaki daga unguwarsu zuwa Mad’acin ‘yan Nono, ya sayi fura ya koma. A hanyarsa ta komawa unguwar da ya sauka abin ya faru. Daidai kwanar da zata maidashi d’aki tara titin sabuwar kasuwa, wasu yan banga suka tare shi, duka su uku ne, marasa jiki sai tsawo kamar daren sallah, Sun yi mashi kawanya babban yace mashi; ‘Malam ina kaje kayi dare?’ Bakane yace; “Au tambaya kake? To ka nemi Malam ya baka sani’ Bakane ya juya cikin isa da ‘kasanta ya fara tafiya, a cikin zuciyarsa yana da tabbacin cewa; ko da hannu daya zai iya yi masu aiki. Juyawar da yake sai d’aya ya sanya kafa ya falleshi kasa, bakin bakane ya daki ‘kasa, kafin ya yunkura ya d’auko wukarshi, ko ya shafi layarshi sun haushi da duka, dama tafe suke da danyun itatunwan bedi (dalbejiya) nan fa suka yi mashi dugun kawo wu’ka, a tunaninsu dan daba ne. Nan suka tsallake suka barshi jiki yayi tsami. Bayan an nemo abokansa ta hanyar wayar da aka samu cikin jikinsa sai abokan suka kaishi asibiti, da ya farka yake tambayar abokinshi; “kai abokina wai ba ance ana d’aure aljannu cikin azumi bane?” Abokin yace; “Eh! Wannan haka yake” Bakane yace; “To wallahi jiya da Jajjayen Aljannu nayi artabu, cikinshi har da mai ruwa biyu watau Ja da Baki” Abokin yace; “ba aljannu bane ‘Yan Bangane, kasan Jajjayen Uniform suke saka wa” Bakane yace; “Au wallahi aljannu ne, ni da na gansu da ido na” Da abokin yaga gardamar zata yi yawa sai ya bishi da; “eh! Haka ne! to! Kayi sa’a da basu cire maka ido ba! Sai kayi a hankali” Sai da yayi kwana uku asibiti sannan aka sallamoshi. Ai kuwa bai kara kwana Katsina ba, ranar ya tattara kayanshi sai Kanon Dabo, wai a cewarshi Katsina babbakun Aljannu suke yawo da daddare. (Dariya)